महापंचायत के लिए दिल्ली जा रही महिलाएं हिरासत में, टिकरी बॉर्डर सील करने की तैयारी
भारतीय कुश्ती संघ के पूर्व अध्यक्ष, भाजपा सांसद एवं यौन शोषण के आरोपी बृजभूषण शरण सिंह की गिरफ्तारी के लिए दिल्ली के जंतर-मंतर पर पहलवानों का धरना 23 अप्रैल से लगातार जारी है। इसी बीच खाप पंचायतों के आह्वान पर नई संसद भवन के सामने 28 मई को महिला महापंचायत होने जा रही है।
पहलवानों के विरोध-प्रदर्शन के समर्थन में नई दिल्ली जा रहीं महिलाओं की महापंचायत से हरियाणा में शनिवार रात पुलिस ने एक्शन लिया। यहां दिल्ली जा रही महिलाओं और किसानों की धरपकड़ शुरू कर दी। पंजाब से दिल्ली जा रहा महिलाओं का एक जत्था शाम को जब अंबाला के मंजी साहिब गुरुद्वारे में पहुंचा तो पुलिस ने उन्हें हिरासत में ले लिया। गुरुद्वारे के गेट पर भी पुलिस जवान तैनात हैं।
इस बीच पुलिस दिल्ली की सीमाओं को सील करने में जुट गई है। देर रात बहादुरगढ़ सीमा पर टिकरी बॉर्डर पर बड़े-बड़े सीमेंट के पत्थर लाए लाए गए। रास्ते को संकरा करके 15 फीट कर दिया गया है। इसे पूरी तरह बंद किया जा सकता है। ताकि किसान आंदोलन की तर्ज पर पहलवानों के समर्थन में जाने वाले किसान न पहुंच सकें।
पानीपत, सिवाह, समालखा, जौरासी, शहर मालपुर गांवों के लोग निजी गाड़ियों में सवार होकर लिंक रोड से दिल्ली की ओर निकले हैं। उधर, पुलिस भी हरियाणा से दिल्ली जाने वाले वाहनों की चेकिंग कर रही है।
पहलवानों को खदेड़ दिया
इस बीच पहलवानों ने जंतर-मंतर पर शनिवार रात 9 बजे इमरजेंसी प्रेस कॉन्फ्रेंस बुलाई, लेकिन पुलिस ने इससे पहले ही पत्रकारों को जंतर-मंतर से खदेड़ दिया। पहलवानों का दावा है कि पुलिस पत्रकारों को उन तक नहीं पहुंचने दे रही।
उधर, किसान नेता राकेश टिकैत ने वीडियो जारी कर कहा कि महिला महापंचायत में जाने से रोकने के लिए पुलिस ने उनके कार्यकर्ताओं के पीछे फोर्स लगा दी है। उन्होंने अल्टीमेटम दिया कि अगर रात 10 बजे तक पुलिस फोर्स नहीं हटाई गई तो वह 11 बजे दोबारा लाइव होकर कार्यकर्ताओं से ट्रैक्टर लेकर दिल्ली निकलने को कहने को मजबूर हो जाएंगे।
नई संसद के सामने होना है महिला महापंचायत
हिसार के किसान नेता रणवीर मलिक ने बताया कि 9 बजे पहलवानों ने प्रेस वार्ता बुलाई है। सभी साथियों को उस पर नजर बनाए रखना है। अगर इसमें कोई फैसला हुआ तो उसके बाद की रविवार को होने वाली महिला महापंचायत को लेकर दिल्ली जाने की रणनीति बनाई जाएगी।
जंतर-मंतर पर महीनेभर से बृजभूषण सिंह के खिलाफ धरना दे रहे पहलवानों के पक्ष में रविवार को दिल्ली में नई संसद भवन के सामने महिला महापंचायत होनी है। इसके लिए पंजाब-हरियाणा से बड़ी संख्या में किसानों के जत्थे दिल्ली कूच की तैयारी कर रहे हैं।
शनिवार को दिल्ली पुलिस ने दी स्टेटस रिपोर्ट
शनिवार को मामले की स्टेटस रिपोर्ट लेकर दिल्ली पुलिस राउज एवेन्यू कोर्ट पहुंची। यहां दिल्ली पुलिस ने बताया कि पीड़ितों के धारा 164 के तहत बयान दर्ज किए गए हैं। अब मामले की सुनवाई 27 जून को होगी।
इससे पहले योग गुरु बाबा रामदेव का गुस्सा बृजभूषण पर फूटा। राजस्थान के भीलवाड़ा में बाबा रामदेव ने बिना नाम लिए कहा कि कुश्ती संघ का मुखिया रोज बहन-बेटियों के बारे में बकवास करता है। उसे तुरंत अरेस्ट करना चाहिए।
वहीं दंगल गर्ल व भाजपा नेता बबीता फोगाट ने पहलवानों के धरने को लेकर सवाल उठाए हैं। बबीता फोगाट ने ट्वीट कर हरियाणा के किसान नेता गुरनाम चढ़ूनी को आंदोलनजीवी करार देते हुए अगुआई पर सवाल खड़े किए हैं।
आगरा, मेरठ में भी किसान नेता नजरबंद
यूपी के आगरा में भी भारतीय किसान यूनियन (भाकियू) के नेता को नजरबंद कर लिया गया है। भाकियू प्रवक्ता राकेश टिकैत ने कहा है कि कल दिल्ली जाने से पहले ही उत्तर प्रदेश के विभिन्न जिलों में पुलिस उनके कार्यकर्ताओं के घर पहुंच रही है। कार्यकर्ताओं को रोका जा रहा है। टिकैत ने चेतावनी दी है कि अगर रात तक पुलिस नहीं हटाई गई तो वह 11 बजे फेसबुक पर लाइव आएंगे। अगर पुलिस नहीं हटी तो किसान ट्रैक्टर से अपने घरों से निकलेंगे और फिर जल्द ही वापस नहीं लौटेंगे।
मेरठ में भाकियू के उत्तर प्रदेश के संगठन मंत्री राजकुमार करनावल के घर भी भारी पुलिस फोर्स पहुंची। तब वह जनसंपर्क में लगे हुए थे। घर पहुंचने पर उन्हें नजरबंद कर लिया गया।
23 अप्रैल से जारी है धरना
पहलवान 23 अप्रैल से बजरंग पूनिया, विनेश फोगाट और साक्षी मलिक की अगुआई में जंतर-मंतर पर धरना दे रहे हैं। उन्होंने कुश्ती संघ अध्यक्ष BJP सांसद बृजभूषण सिंह पर यौन शोषण के आरोप लगाए हैं।
इसके खिलाफ महिला पहलवानों के समर्थन में 28 मई यानी कल नए संसद भवन के सामने महिला महापंचायत होने जा रही है, लेकिन दिल्ली पुलिस ने इसकी इजाजत नहीं दी। इस पर पहलवानों ने कहा कि दिल्ली पुलिस उन्हें जहां रोकेगी, वे वहीं पर बैठकर महापंचायत करेंगे।
बाबा रामदेव ने कहा- यह पाप है
भीलवाड़ा में बाबा रामदेव ने कहा कि देश के पहलवानों का जंतर-मंतर पर धरने पर बैठना और कुश्ती संघ अध्यक्ष पर दुराचार, व्याभिचार के आरोप लगाना बहुत शर्मनाक है। ऐसे व्यक्ति को गिरफ्तार कर जेल की सलाखों के पीछे डालना चाहिए। वह रोज-रोज मुंह उठाकर देश की मां, बहन-बेटियों के बारे में बकवास कर रहा है। यह बहुत निंदनीय, कुकृत्य और पाप है।
बृजभूषण ने विनेश को मंथरा कहा था
कुश्ती संघ अध्यक्ष बृजभूषण पर सुप्रीम कोर्ट के आदेश के बाद पहलवानों की शिकायत पर दिल्ली में 2 FIR दर्ज हो चुकी हैं। इसके बावजूद बृजभूषण की तरफ से पहलवानों को लेकर लगातार बयानबाजी की जा रही है। UP के गोंडा में बृजभूषण ने पहलवान विनेश फोगाट को मंथरा बताया। बृजभूषण ने कहा- रामायण में जैसे मंथरा ने कुछ रोल प्ले किया था, कैकेयी ने रोल प्ले किया था, वैसे ही विनेश फोगाट मेरे लिए मंथरा बनकर आई हैं।
पहली बार हजारों पहलवान थे, इस बार तीन पति-तीन पत्नी हैं और सातवां कोई नहीं है। जैसे आज हम मंथरा को धन्यवाद देते हैं, कैकेयी को धन्यवाद देते हैं वैसे हम कुछ दिन बाद विनेश फोगाट को भी धन्यवाद देंगे। जब पूरा परिणाम आ जाएगा।
बबीता फोगाट ने कहा - आंदोलनजीवी कर रहा अगुआई
इस मामले में भाजपा नेता और पहलवान रही बबीता फोगाट ने पहलवानों के धरने को लेकर गुस्सा फूटा है। बबीता फोगाट ने कहा- यह बेहद हीं शर्मनाक और दुर्भाग्यपूर्ण है कि जंतर मंतर से शुरू हुए आंदोलन की अगुआई अब गुरनाम सिंह चढूनी जैसे आंदोलनजीवी द्वारा की जा रही है।
जिस सभा में विश्व के सबसे बड़े राजनीतिक दल BJP और भारत के प्रधानमंत्री नरेंद्र मोदी के लिए जहरीले बोल, अपशब्द और धमकियां दी जा रही है, वो आंदोलन महिलाओं के अधिकार के लिए कैसे हो सकता है?। महिलाओं के अधिकार के लिए उठी मांग व आंदोलन अब देश विरोधी ताकतों और खास राजनीतिक परिवारों को सुपुर्द होती दिख रही है।
किसान नेता गुरनाम चढ़ूनी के इस बयान पर भड़की दंगल गर्ल
दंगल गर्ल बबीता फोगाट ने अपने ट्वीट के साथ किसान नेता गुरनाम चढ़ूनी का वीडियो ट्वीट किया है। जो जींद में पहलवानों के हक में परसों हुई महापंचायत का बताया जा रहा है। इसमें गुरनाम चढ़ूनी कह रहे हैं- 'अगर इतनी अकड़ है मोदी तो एक बार कह दो की हम बृजभूषण को गिरफ्तार नहीं करते, फिर अगर BJP का कुत्ता भी हरियाणा में घुस गया तो बताना, लट्ठ जितने मर्जी चला लेना, कत्ल जितने मर्जी कर लेना, लेकिन हरियाणा में BJP का कुत्ता भी नहीं घुसेगा'।
पहलवानों को मिला पहला अंतरराष्ट्रीय समर्थन
महिला पहलवानों के आंदोलन को पहला बड़ा अंतरराष्ट्रीय समर्थन मिला है। टोक्यो ओलिंपिक स्वर्ण पदक विजेता और तीन बार की पूर्व विश्व चैंपियन जापान की रिसाको कवाई ने पहलवानों का समर्थन किया है। उन्होंने ट्वीट कर समर्थन किया है।
मनीष सिसोदिया ने पहलवानों के लिए मांगा न्याय
आम आदमी पार्टी के नेता और दिल्ली के पूर्व डिप्टी CM मनीष सिसोदिया ने जेल से प्रधानमंत्री से उन पहलवानों को न्याय दिलाने की अपील की, जिन्होंने भाजपा सांसद और भारतीय कुश्ती महासंघ के प्रमुख बृजभूषण शरण सिंह पर यौन उत्पीड़न का आरोप लगाया है।
धरने पर पहुंची हरियाणा की जूनियर महिला कोच
दिल्ली जंतर-मंतर पर पहलवानों के धरने में हरियाणा की जूनियर महिला कोच भी पहुंच गई। महिला कोच ने हरियाणा सरकार के मंत्री संदीप सिंह पर यौन शोषण के आरोप लगाए हैं। जिसके बाद संदीप सिंह से खेल मंत्रालय छीन लिया गया। हालांकि वह अभी भी सरकार में मंत्री बने हुए हैं। जंतर-मंतर पहुंचकर महिला कोच ने पहलवानों की बात सुनी और अपने साथ हुई ज्यादती के बारे में भी बताया।
अब पढ़िए धरने में अब तक क्या हुआ...
रेसलर्स VS WFI अध्यक्ष बृजभूषण विवाद से जुड़ी अन्य खबरें पढ़िए...
पहलवानों को लेकर भिड़े चढूनी-बबीता:दंगल गर्ल बोलीं- धरने की कमान आंदोलनजीवी के पास, चढूनी ने कहा- आप सगी बहनों के साथ ही नहीं
दिल्ली में जंतर मंतर पर पहलवालों का धरना जारी है। 28 मई को महिला पहलवानों के लिए जनसमर्थन जुटाने के लिए हरियाणा के गांवों में खाप पंचायत, टोल कमेटियां गांव- गांव जाकर पंपलेट बांट रही है। ताकि कल कोई भी दिक्कत आने पर पंपलेट पर दिए गए नंबरों पर संपर्क कर सकें। (पढ़ें पूरी खबर)
महावीर फोगाट बोले.. WFI झूठ बोल रहा: मेरे पास लड़की आई, उससे बृजभूषण ने पूछा था- मैं धोती-कुर्ते में अच्छा लगता हूं या पैंट-शर्ट में
भारतीय कुश्ती संघ (WFI) के अध्यक्ष BJP सांसद बृजभूषण शरण सिंह पर महिला रेसलर्स द्वारा लगाए गए यौन शोषण के आरोपों पर घमासान मचा हुआ है। हरियाणा के रेसलर विनेश फोगाट, साक्षी मलिक और बजरंग पूनिया की अगुआई में जंतर-मंतर पर 11 दिन से धरना चल रहा है। WFI अध्यक्ष बृजभूषण ने कहा कि ये सब लोग हरियाणा के एक ही अखाड़े से हैं। फोगाट फैमिली कुश्ती संघ पर कब्जा करना चाहती है। (पढ़ें पूरी खबर)